โยนครม.เคาะจ่ายชดเชยโรงงานยาสูบ หลังพิษภาษีใหม่ฉุดรายได้วูบ
สคร.เตรียมเสนอให้ครม.พิจารณาจ่ายชดเชยหลังรายได้โรงงานยาสูบวูบจากพิษภาษีบุหรี่ใหม่
24 พ.ย. 2560

สคร.เตรียมเสนอให้ครม.พิจารณาจ่ายชดเชยหลังรายได้โรงงานยาสูบวูบจากพิษภาษีบุหรี่ใหม่ 
นายเอกนิติ นิติทัณฑ์ประภาศผู้อำนวยการสำนักงานคณะกรรมการนโยบายรัฐวิสาหกิจ (สคร.) เปิดเผยว่า จะเสนอให้คณะรัฐมนตรี (ครม.) พิจารณาว่าจะชดเชยผลประกอบการที่ได้รับผลกระทบจากการใช้อัตราภาษีบุหรี่ใหม่ ซึ่งเริ่มใช้มาตั้งแต่วันที่ 16 ก.ย.ที่ผ่านมา ตามข้อเสนอของโรงงานยาสูบหรือไม่ เพราะเรื่องนี้ถือเป็นเรื่องใหญ่ 
อย่างไรก็ตาม สคร.ได้หารือร่วมกับกรมสรรพสามิตว่า ผลกระทบจากอัตราภาษีใหม่นั้นสอดคล้องกับตัวเลขที่โรงงานยาสูบได้คาดการณ์หรือไม่ว่า จะขาดทุนถึง 1,500 ล้านบาท ในปี 2561 แต่ที่ผ่านมารัฐบาลไม่เคยชดเชยความเสียหายให้รัฐวิสาหกิจใดในลักษณะนี้มาก่อน ยกเว้นรัฐวิสาหกิจนั้นขาดทุนจากนโยบายของรัฐ เช่น โครงการรถเมล์รถไฟฟรี เป็นต้น แต่กรณีโรงงานยาสูบเป็นเรื่องผลกระทบที่เกิดจากกฎหมายที่ใช้เป็นการทั่วไป จึงยากที่จะสรุปว่าสมควรจะชดเชยให้หรือไม่